REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/32-20

3. februar 2020. godine

B e o g r a d

ZAPISNIK

61. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 6. FEBRUARA 2020. GODINE

Sednica je počela u 11 časova i 38 minuta.

Sednicom je predsedavala Snežana B. Petrović, predsednik Odbora.

Pored predsednika, sednici su prisustvovali članovi Odbora: Stanislava Janošević, Studenka Stojanović, Jelena Mijatović, Zoran Bojanić, Snežana R. Petrović, Ana Čarapić i Gorica Gajić.

Sednici je prisustvovala Maja Mačužić Puzić, zamenik člana Odbora Aleksandre Tomić.

Sednici nisu prisustvovali članovi Odbora: Novica Tončev, Tomislav Ljubenović, Aleksandar Stevanović, Dejan Nikolić, Vladimir Marinković, Ivan Kostić, Vojislav Vujić i Zdravko Stanković, niti njihovi zamenici.

Sednici su, na poziv predsednika, ispred Ministarstva privrede prisustvovali: Dragan Grugurević, državni sekretar, Dragan Ugrčić i Dušan Vučković, pomoćnici ministra, Lucija Dujović, savetnik u Odeljenju za investicije, Irena Bulatović, savetnik u Sektoru za kontrolu i nadzor nad radom javnih preduzeća i Vučetić Aleksandra, savetnik u Sektoru za razvoj malih i srednjih preduzeća i preduzetništva.

Na predlog predsednika, Odbor je jednoglasno utvrdio sledeći

D n e v n i r e d

1. Razmatranje Informacije o radu Ministarstva privrede za period oktobar-decembar 2019. godine (10 broj 02-1540/19 od 28. januara 2020. godine);
2. Razmatranje Izveštaja Ministarstva privrede o stanju postupka privatizacije za novembar 2019. godine (10 broj 02-437/19-9 od 16. decembra 2019. godine);
3. Razmatranje Izveštaja Ministarstva privrede o stanju postupka privatizacije za decembar 2019. godine (10 broj 02-437/19-10 od 20. januara 2019. godine);
4. Razno.

Pre prelaska na rad prema utvrđenom dnevnom redu, Odbor je većinom glasova usvojio zapisnike 53, 54, 55, 56, 57, 58, 59. i 60. sednice Odbora.

Na predlog predsednika, Odbor je jednoglasno odlučio da objedini raspravu o prve tri tačake dnevnog reda i da se glasanje obavi o svakoj tački dnevnog reda pojedinačno.

Prva, druga i treća tačka dnevnog reda: **Informacija o radu Ministarstva privrede za period oktobar-decembar 2019. Godine i** **Izveštaj Ministarstva privrede o stanju postupka privatizacije za novembar i decembar 2019. godine**

U uvodnim napomenama, Dragan Grgurević, državni sekretar u Ministarstvu privrede izneo je da je Izveštaj Ministarstva privrede dostavljen u uobičajenoj formi, sa preciznim podacima o aktivnostima u predhodnom periodu. Iznete su najvažnije informacije o zakonodavnoj aktivnosti. Doneti su Zakon o izmenama i dopunama Zakona o centralnoj evidenciji stvarnih vlasnika i Zakon o izmenama i dopunama Zakona o privrednim registrima. Istakao je da se radi na Nacrtu zakona o specijalnim bolnicama za rehabilitaciju, koji treba da se donese u narednom periodu. U domenu privatizacije, u odnosu na prethodni period, smanjen je broj preduzeća. Trenutno su 83 preduzeća u portfelju Ministarstva privrede. Redovno su rađene kontrole trošenja sredstava koje Ministarstvo dodeljuje. Aktuelne su projektne aktivnosti, infrastrukturni projekti za unapređenje lokalne infrastrukture. Aktivno je 47 projekata, gde je uloženo 158 miliona dinara. Izvršena je primopredaja sedam projekata i projekti su dati jedinicama lokalne samouprave na korišćenje. To je konkretan rezultat aktivnosti u izveštajnom periodu. Aktivno je 19 projekata za podršku i razvoj infrastrukture i uloženo je oko 111 miliona dinara, pri čemu je završeno osam projekata i predati su jedinicama lokalne samouprave na korišćenje. Iz oblasti infrastrukture kvaliteta i bezbednosti, aktivnost koja treba da se realizuje je revitalizacija liftova u Republici Srbiji. To je projekat od velikog značaja u narednom periodu. U oblasti Javnih preduzeća od velikog značaja je inicijativa Ministarstva da se razvije platforma za efikasniji nadzor i analizu poslovanja javnih preduzeća, koji će olakšati Ministarstvu i nadležnim institucijama da prate rad javnih preduzeća. Uoblasti investicija, 155 investicionih projekata je aktivno i u fazi monitoringa. U četvrtom kvartalu je zaključeno dvanaest novih ugovora, čija je ukupna vrednost 440 miliona evra, a iz sredstava podsticaja dato je oko 63 miliona evra za 5275 novih radih mesta. U domenu malih i srednjih preduzeća i preduzetništva Ministarstvo sprovodi svoje standardne programe za početnike za razvoj projekata i nabavku opreme, što su redovne aktivnosti Ministarstva privrede.

U diskusiji su učestvovali Snežana B. Petrović i Dragan Grgurević.

a) Saglasno članu 229. Poslovnika Narodne skupštine, Odbor je većinom glasova odlučio da prihvati Informaciju o radu Ministarstva privrede za period oktobar-decembar 2019. godine;

b) Odbor je većinom glasova usvojio Izveštaj Ministarstva privrede o stanju postupka privatizacije za novembar 2019. godine;

v) Odbor je većinom glasova usvojio Izveštaj Ministarstva privrede o stanju postupka privatizacije za decembar 2019. godine.

Četvrta tačka: **Razno.**

U okviru ove tačke dnevnog reda, nije bilo predloga, pitanja i diskusije.

Sednica je zaključena u 11 časova i 54 minuta.

Sednica je prenošena u live stream-u i tonski snimana, a video zapis se nalazi na internet stranici Narodne skupštine.

SEKRETAR PREDSEDNIK

Aleksandra Balać Snežana B. Petrović